शांभवी को ये अपराधबोध है कि कैसे उसका मन आवास को भूलकर समन्वय की तरफ खिंचा जा रहा है
जब नौकरी करके वे एक ही पीजी में रहने लगे तब तक उनका दिल, रूह, आत्मा एक हो चुकी थी। सिर्फ भौतिक दूरियां बची थीं, एक दिन बारिश ने वह भी मिटा दीं।
घर मेहमानों से खचाखच भरा था। हॉल में कॉफी और और स्नैक का दौर और साथ में हंसी ठहाके चल रहे थे। सब डांस करने के लिए मैशअप बना रहे थे। उसी में जोरदार बहसा बहसी चल रही थी।
तभी हिना का आइडिया सबको पसंद आ गया। फिर क्या था! पुराने जमाने के गानों और उससे कंट्रास्ट थीम वाले नए जमाने के गानों के मैशअप बनने लगे।
शांभवी एक ओर मुस्कुराती बैठी थी। उसके पास डांस करने के लिए कोई पार्टनर नहीं था। वह भी बहस में सबके बीच कूदना चाहती थी, पर सब परिवार में उसे इतना सम्मान देने लगे थे कि चाह कर भी वो मन को बच्चा नहीं बना पाती थी।
शांभवी का मन ऐसे अवसरों पर उदास हो जाया करता था। एक सूनापन उसके मन में उतर जाया करता था। लगने लगता था कि जिंदगी को एक और मौका न देकर कहीं उसने गलती तो नहीं की। आवास की याद को उसे अपने दिल के इतने अंधेरे कोने में दफन करके रखना पड़ा था कि उसके बाहर निकलने के एहसास से भी डर जाया करती थी।
तभी नंदिनी उसकी ओर फुदक आई, “भाभी, आप भैया के साथ कौन सा डांस करोगी?”
“अरे, मैं ग्रुप डांस में तो हूं ही। फिर कपल डांस में...”
“सवाल ही नहीं उठता। कपल्स के लिए कपल डांस तो कम्पलसरी है।” देवर-ननदों ने बड़े जोए-शोर से शांभवी की बात काट दी।
अब शांभवी के पास कोई चारा नहीं था। हौले से मुस्कुराकर बोली, “देखो, मुझे तो किचन भी देखना है। और फिर मुझे ये सब गाने डाउनलोड करना, काटना, डांस करना आता भी तो नहीं है...” उसके दिल से आवाज आई कि कह दे, तुम लोग जो मैश-अप बना दोगे, सिखा दोगे, वही कर लूंगी, लेकिन तभी कुक ने किचन से आवाज दी और शांभवी को उठने का बहाना मिल गया।
पर किचन में भी उसके कान उसी हंसी मस्ती में लगे थे। तभी उसके कानों में ये मीठा गाना गूंजा- ‘सौ बार जनम लेंगे, सौ बार फना होंगे..’ शांभवी साथ-साथ गुनगुनाने लगी।
सच ही तो है। उसे अगले जनम में फिर मिलना है आवास से, तभी तो खुद को एक कवच में… लेकिन तभी जो गाना उसके कानो में उतरा, उसने उसे झिंझोड़ दिया- ‘एक बार ही किया तो यारों प्यार क्या किया…’
‘ये कैसा गाना है?’ शांभवी सोचने लगी।
वापस हॉल में पहुंची तो दूसरे गाने चलने लगे थे। थोड़ी देर शांभवी के मन का घोड़ा इधर-उधर दौड़ता रहा, फिर उसने नंदिनी से कह ही दिया। वो एक कौन सा अलग सा गाना बज रहा था अभी? मुझे सुनाओ तो।
नंदिनी बड़ी अदा से मुस्कुराई और वो गाना लगा दिया। तभी सोनी इठलाते हुए बोली, “हमारी जनरेशन का गाना है। कैसा लगा? इस मैश-अप पर आप और भैया का नाम लिख दूं?”
“अरे नहीं, मुझे ऐसे किसी गाने पर डांस नहीं करना,” पूरा गाना सुनकर जैसे शांभवी के दिल में उथल-पुथल मच गई।
रात में कमरे में आई तो उसके बेड पर तीन बच्चे आड़े-तिरछे सो गए थे। उसने राहत की सांस ली। अब तो कई दिन हॉल में ही सोना होगा। कुछ दिन उस गिल्ट, कशमकश, उहापोह का सामना नहीं करना पड़ेगा।
तभी उसका ध्यान गया कि वो वही सुबह वाला गाना गुनगुना रही है। वो झल्ला गई। अपनी इस आदत से बहुत परेशान है शांभवी। इसी आदत के कारण तो मुलाकात हुई थी आवास से।
आवास नाम का खूबसूरत एहसास उसके दिल के साथ तब से जुड़ गया था जब उम्र की कच्ची मिट्टी प्यार की पहली बारिश का शिद्दत से इंतजार करती है। प्यार की बूंदें पड़ते ही उसकी सोंधी खुशबू से मन का संसार महक उठता है।
दसवीं क्लास में थी वो तब। उन दिनों सब बच्चे म्यूजिक कॉम्पिटिशन के रिहर्सल में लगे थे। शांभवी ने ‘इक दूजे के वास्ते’ गाना सेलेक्ट किया था, पर मैम ने कहा कि फिल्मी गाने अलाउड नहीं। इसलिए ये गाना वो ऑडिशन में नहीं गा पाई, लेकिन वो गाना उसकी जुबान पर चढ़ गया था।
कॉम्पिटिशन में वो और आवास डूएट गा रहे थे तो रिहर्सल के कारण बहुत समय साथ बिताते। यही नहीं स्कूल के नियम के अनुसार स्कूल के बाद रुककर उस दिन का छूटा हुआ काम भी कम्प्लीट करना होता था। उस समय भी साथ-साथ ही रहना होता था। एक ही क्लास में होने के कारण पूरा किया जाने वाला काम भी एक ही होता था। ऐसे में हर समय ‘इक दूजे के वास्ते’ गाते रहने से आवास को खुशफहमी हुई या यों ही उसके दिल की कच्ची मिट्टी इन बूदों से महक उठी, पता नहीं, पर आवास ने उस वलेंटाइन पर यही गाना गाते हुए उसे प्रपोज कर दिया।
उसके बाद तो दुनिया खूबसूरत हो गई थी। जिंदगी हर समय एक ऐसा गार्डन लगने लगी जहां रंग-बिरंगी तितलियां खूबसूरत फूलों पर मंडरा रही हों। वक्त जैसे किसी परीकथा में थम सा गया था। वह किशोर हुए तो साथ-साथ उनका प्यार भी किशोर हुआ।
पहले आकर्षण था तो समझ नहीं आता था कि बातों बातों में वक्त कब और कहां बीत गया। फिर वह एहसास थोड़ा और गरमाया, उनके बीच गहरी भावनाएं पनपने लगीं। फिर दोनों कॉलेज में आए और वहां एक दूसरे की कद्र, एक दूसरे की फिक्र ने उन्हें बताया कि उनके बीच का लगाव कितना गहरा हो चुका है।
इत्तेफाक से एक ही कॉलेज में पढ़ाई करने के बाद उन्हें नौकरी भी एक ही ऑफिस में मिली। यह कह लो कि प्यार को शब्दों का जामा पहनाए बिना उन्हें यह समझ आ गया कि उन्हें जिंदगी साथ ही बितानी है, इसलिए उन्होंने एक ही कंपनी का कैंपस इंटरव्यू दिया था जो दोनों ने निकाल लिया।
जब नौकरी करके वे एक ही पीजी में रहने लगे तब तक उनका दिल, उनकी रूह, उनकी आत्मा एक हो चुकी थी। सिर्फ भौतिक दूरियां बची थीं। एक दिन बारिश ने वह भी मिटा दी। सावन ने ऐसी आग लगाई कि तन मन और आत्मा एक हो गए।
वह दिन उसकी जिंदगी का सबसे खूबसूरत दिन था जब आवास उसे अपने मम्मी-पापा से मिलाने ले गया। उसकी मम्मी और बहन ने उसे जी भर कर प्यार किया। लेकिन कुदरत को उसकी खुशी बरदाश्त नहीं हुई। बस एक दुर्घटना और आवास उसकी दुनिया को सूना छोड़ कर चला गया।
एक बार फिर वक्त उसकी जिंदगी में थम गया था। पर इस बार परीकथा में नहीं, जैसे किसी आग के दरिया में।
समन्वय भी उनका कॉमन फ्रेंड था। वह हमेशा से उनके साथ रहा करता और शांभवी उसे हमेशा अपना दोस्त ही समझती थी। रोते बिलखते हालातों में समन्वय ने उससे बहुत सहारा दिया। आखिर एक दिन उससे कह ही दिया कि वो शांभवी से कितना प्यार करता है।
“सच तो यह है कि मैं तुमसे तभी से प्यार करता हूं जब से आवास, लेकिन मैंने तुम्हारी आंखों में आवास के लिए प्यार पढ़ लिया था इसलिए तुमसे कभी कहा नहीं।”
मगर वह किसी और की नहीं होना चाहती थी। पर अपनी कैंसर से जूझ रही मम्मी से कुछ कहने की हिम्मत न पड़ी जब उन्होंने उसे अपनी आखिरी ख्वाहिश के बारे में बताया। समन्वय वहीं था जब मम्मी ये कहते हुए रो पड़ी थीं।
अकेले में समन्वय ने शांभवी से साफ-सफ कह दिया, “मैं कभी भी तुम पर एक पति की तरह अधिकार नहीं जताऊंगा। मैं तुम्हारे अलावा और किसी से शादी नहीं कर सकता। अपनी मम्मी की खुशी के लिए मेरा अकेलापन बांट लो।” और वे अजनबी घड़ी की सुईयों की तरह एक ही घर में रहकर अपनी राहें तय करने लगे।
धीरे-धीरे समन्वय के प्यार ने शांभवी को अपने रंग में रंगने की कोशिश शुरू कर दी। अब शांभवी अक्सर सोचने लगी थी कि क्या वह समन्वय से प्यार करने लगी है? जब वह सोचती कि हां वह समन्वय से प्यार करने लगी है, तो उसका मन उसे धिक्कारता कि उसने आवास के साथ जो कसमें खाई थीं, जो वादे किए थे, क्या वह झूठे थे?
“भाभी, चलो डांस की प्रैक्टिस करनी है। कोरियोग्राफर आ गया है। नंदिनी ने प्यार से उसके गले में बाहें डाल दीं।
आज शांभवी को समन्वय की छुअन में एक अलग ही एहसास हो रहा था। उनका गाना वही था- ‘एक बार ही किया तो यारों प्यार क्या किया…’ शायद ये देवर ननदों की शरारत थी।
तभी कोरियोग्राफर ने प्यार भरी झिड़की दी, “अरे, आप लोगों की शादी को सिर्फ एक साल हुआ है। नए-नए कपल हैं आप। एक दूसरे की आंखों में देखिए, प्यार से देखिए। यह कैसे रोबोट की तरह डांस कर रहे हैं आप?”
शांभवी ने समन्वय की आंखों में झांका तो वहां प्यार का सागर दिखाई दिया। शांभवी भी प्यार भरी नजरों से समन्वय की ओर देखने लगी। दोनों एक दूसरे की बाहों में समाते हुए आशिकी वाला पोस्ट बनाए हुए थे और सारा परिवार इस पोज पर तालियां बजा रहा था।
“मुझे जीवन में आगे बढ़ने की सीख देने वाला ये गाना बहुत पसंद आया।” शांभवी ने बहुत धीमे से समन्वय के कान में कुछ ऐसे लजाते हुए कहा कि समन्वय की आंखों में खुशी का तूफान उमड़ आया।
- भावना प्रकाश 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें